
Hetyefő Község Önkormányzatának Polgármestere
8344 Hetyefő, Kossuth u. 35. Tel./fax: 87/457-260

dabronc@enternet.hu
Meghívó

Hetyefő Község Önkormányzat Polgármestere meghívja a 2013. július 25. napján (csütörtökön) 13.30 órakor megtartandó képviselő-testületi ülésre. 

Helye: Polgármesteri Hivatal Hetyefő, Kossuth u. 35.
Napirend:
1./ A szociális és gyermekjóléti feladatok ellátása

Előterjesztő: Hosszuné Somogyi Mária polgármester

2./ Egyéb
Tisztelt Képviselő!

Az ülésre tisztelettel meghívom, megjelenésére számítok.

Hetyefő, 2013. július 25.
Tisztelettel:



Hosszuné Somogyi Mária s.k.

polgármester




A kiadmány hiteléül:





Pallér Edina 

    jegyző

 J e g y z ő k ö n y v:
Készült: Hetyefő Község Önkormányzat Képviselő-testületének 2013. július 25. napon a Polgármesteri Hivatalban megtartott rendkívüli nyílt képviselő-testületi üléséről.

Jelen vannak: 
Hosszuné Somogyi Mária polgármester

Iker Béláné alpolgármester

Molnár György képviselő

Pallér Edina jegyző

A lakosság köréből nem jelent meg senki.

A polgármester köszöntötte a megjelenteket, megállapította, hogy a képviselő-testület határozatképes. Az ülést megnyitotta. Ismertette a napirendet.

Napirend:

1./ A szociális és gyermekjóléti feladatok ellátása

Előterjesztő: Hosszuné Somogyi Mária polgármester

2./ Egyéb
A képviselő-testület a napirendet határozathozatal nélkül elfogadta.

1./ Napirend: A szociális és gyermekjóléti feladatok ellátása

Előterjesztő: Hosszuné Somogyi Mária polgármester

Hosszuné Somogyi Mária polgármester: Az elmúlt ülésen már tárgyaltuk, hogy félévtől megszüntetik az önkormányzatok a Szociális Intézményi Társulást, és hogy szerződés keretében fogjuk a szociális és gyermekjóléti feladatokat elláttatni. Sümeg elkészítette a feladat-ellátási szerződést a szociális és gyermekjóléti feladatok ellátására. A héten még megpróbáltunk egyeztetni, mi polgármesterek egymással, és Sümeggel is, de sajnos kényszerhelyzetbe kerültünk. Más szervezet már nem tud fogadni minket most félévtől, így 2013. decemberéig mindenképpen Sümeg marad, mint lehetőség.
Pallér Edina jegyző: A szerződésben összeg is szerepel, mivel az önkormányzatok az első félévben nem finanszíroztak a társulás keretében, így az első félév összegét is ebbe a szerződésbe tették bele, holott a szerződés 2013. július 1. napjától szól. Ezzel nem értettünk egyet, az önkormányzatok el is utalták a héten az első félévet, de többszöri próbálkozásra sem vette ki Sümeg, azt mondják úgyis éves elszámolás lesz, éves szinten kezelik az általunk befizetett összegeket, és ez a szerződésből is kiderül. Azért egészségesebb lett volna különválasztani a kettőt, de nem tudtuk elérni.

Hosszuné Somogyi Mária polgármester: Úgy egyeztettünk a polgármesterekkel, hogy nincs más választásunk, erre az évre aláírjuk, és majd jövőre próbálunk meg valamilyen irányba elmozdulni. Javaslom, hozzuk meg határozatunkat.
Hetyefő Község Önkormányzatának Képviselő-testülete egyhangúlag, 3 igen szavazattal a következő határozatot hozta:

32/2013. (VII.25.) számú önkormányzati határozat:
Hetyefő Község Önkormányzatának Képviselő-testülete úgy határozott, hogy a Sümeg Város Önkormányzatával megkötendő, a házi segítségnyújtás, családsegítés, gyermekjóléti szolgáltatás szociális és gyermekjóléti feladatok ellátásáról szóló Feladatellátási szerződést az előterjesztés szerint elfogadja.

A Képviselő-testület felhatalmazza a polgármestert, hogy a Feladatellátási szerződést aláírja.

Felelős: Hosszuné Somogyi Mária polgármester

/Az előterjesztés a jegyzőkönyv mellékletét képezi./

2./ Napirend: Egyéb

· A Sümegi Kistérségi Többcélú Társulás Társulási Megállapodásának módosítása 

Pallér Edina jegyző: A Többcélú Kistérségi Társulás társulási megállapodás módosítását az elmúlt ülésen már tárgyaltuk, most Sümeg megküldte a végleges anyagot, amit újra el kellene fogadnunk. Kivették belőle teljesen a belső ellenőrzést, módosult a lakosságszám. Ismertetném az előterjesztést.  
/Előterjesztés ismertetése./
Hosszuné Somogyi Mária polgármester: Köszönjük, javaslom, hozzuk meg határozatunkat.

Hetyefő Község Önkormányzatának Képviselő-testülete egyhangúlag, 3 igen szavazattal a következő határozatot hozta:

33/2013. (VII.25.) számú önkormányzati határozat:
Hetyefő Község Önkormányzatának Képviselő-testülete a Sümegi Kistérségi Többcélú Társulás Társulási Megállapodásának az előterjesztés szerint kezdeményezett módosításait elfogadja, az abban foglaltakat magára nézve teljes körben kötelezőként elismeri.

A képviselő-testület felkéri a polgármestert, hogy az elfogadó határozatot tartalmazó jegyzőkönyvi kivonatot 3 eredeti példányban a Társulás elnökének címezve, a Sümegi Közös Önkormányzati Hivatal részére (8330 Sümeg, Béke tér 7.) megküldje.

A képviselő-testület felhatalmazza a polgármestert, hogy a Társulási Megállapodás helyébe lépő, a módosításokat tartalmazó egységes szerkezetű Társulási Megállapodást aláírja.

Határidő: azonnal

Felelős: Hosszuné Somogyi Mária polgármester

/Az előterjesztés a jegyzőkönyv mellékletét képezi./

· Települési értéktár
Pallér Edina jegyző: A magyar nemzeti értékekről és a hungarikumokról szóló 2012. évi XXX. törvény arról rendelkezik, hogy a települési önkormányzat települési értéktárat hozhat létre. A települési értéktár a települési önkormányzat területén fellelhető nemzeti értékek adatait tartalmazó gyűjtemény. A települési önkormányzat Települési Értéktár Bizottságot hozhat létre, amely szervezi a településen fellelhető nemzeti értékek azonosítását, létrehozza a településen fellelhető nemzeti értékek adatait tartalmazó gyűjteményt és megküldi azt a megyei értéktárba. Az értéktár bizottság működési szabályzatát a helyi önkormányzat képviselő-testülete határozza meg.
A magyar nemzeti értékek és a hungarikumok gondozásáról szóló 114/2013. (IV. 16.) Korm. rendelet pedig arról rendelkezik, hogy a települési önkormányzat e rendelet hatálybalépésétől számított 60 napon belül döntést hoz arról, hogy kíván-e élni a települési értéktár létrehozásának lehetőségével. A helyi önkormányzat a települési értéktár, illetve az értéktár bizottság létrehozására vonatkozó nemleges döntését bármikor megváltoztathatja, amelyről a döntést követő 30 napon belül tájékoztatnia kell a megyei közgyűlés elnökét, illetve a HB elnökét.
Mivel abban maradtunk egyeztetési szinten, hogy nem kíván az önkormányzat települési értéktárat létrehozni, ezért úgy értelmeztük, hogy akkor nem kell döntenünk. A Kormányhivatal egy körlevelében jelezte, hogy akkor is kell döntést hoznia a testületeknek, ha nem kívánnak létrehozni települési értéktárat, a határozataikba ezt kell foglalniuk.
Hosszuné Somogyi Mária polgármester: Javaslom, hozzuk meg határozatunkat, hogy nem kívánunk ezzel a lehetőséggel élni.
Hetyefő Község Önkormányzatának Képviselő-testülete egyhangúlag, 3 igen szavazattal a következő határozatot hozta:

34/2013. (VII.25.) számú önkormányzati határozat

Hetyefő Község Önkormányzatának Képviselő-testülete, úgy határozott, hogy nem kíván élni a települési értéktár létrehozásának lehetőségével.
A polgármester a rendkívüli nyílt ülést berekesztette.

k.m.f.

         Hosszuné Somogyi Mária 





Pallér Edina

                Polgármester                                                                       
     
    jegyző

